Diari Oficial de la Generalitat Valenciana


Sumari del DOGV 7474, del 26-02-2015 (2015/1675)

ORDE 48/2014, de 30 de desembre, de la Conselleria d'Economia, Indústria, Turisme i Ocupació, per la qual es convoquen i regulen les ajudes destinades al foment de l'ocupació de les persones amb discapacitat en empreses ordinàries, en l'exercici 2015.
-----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7474

Data del DOGV
:   26-02-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/1675


Data del document
:   30-12-2014

Organisme emissor
:   Conselleria d'Economia, Indústria, Turisme i Ocupació

Tipus de document
:   Ordre

Anàlisi jurídica

 Descriptors 

:   * Conselleria d'Economia, Indústria, Turisme i Ocupació
    * ajuda pública

ORDE 48/2014, de 30 de desembre, de la Conselleria d'Economia, Indústria, Turisme i Ocupació, per la qual es convoquen i regulen les ajudes destinades al foment de l'ocupació de les persones amb discapacitat en empreses ordinàries, en l'exercici 2015. [2015/1675]  
L'Estratègia Espanyola d'Activació per a l'Ocupació 2014-2016, aprovada per mitjà del Reial Decret 751/2014, de 5 de setembre, constituïx el marc en què es determinen els objectius comuns a tot el sistema nacional d'ocupació, així com els principis que han d'inspirar totes les actuacions que es duguen a terme per a la consecució. D'esta manera, l'Estratègia Espanyola d'Activació per a l'Ocupació complix una funció vertebradora del disseny i la gestió de les polítiques actives per part de cada un dels servicis públics d'ocupació dels quals forma part el Servici Valencià d'Ocupació i Formació.  
Entre els principis rectors de l'Estratègia Espanyola d'Activació per a l'Ocupació figura el de garantir la igualtat efectiva d'oportunitats i la no-discriminació en el mercat de treball, prestant atenció als col·lectius que més ho necessiten.  
En eixe sentit, l'Estratègia Espanyola d'Activació per a l'Ocupació s'estructura en sis eixos respecte dels quals este programa se situa en el d'oportunitats d'ocupació. Textualment, en este eix s'inclouen «les actuacions que tenen per objecte incentivar la contractació, la creació d'ocupació o el manteniment dels llocs de treball, especialment per a aquells col·lectius que tenen més dificultat en l'accés o permanència en l'ocupació, amb especial consideració a la situació de les persones amb discapacitat», entre altres.  
Al seu torn, el Pla Estratègic del Servef per al període 2014-2020 establix distints objectius específics que es vertebren entorn de cinc eixos d'actuació. Entre els objectius específics de l'eix 2 (el Servef com a proveïdor de servicis) figura l'objectiu de «millorar les oportunitats d'ocupació i l'estructura del mercat de treball». Respecte d'això, el Pla Estratègic del Servef indica que els plans d'ocupació s'orientaran a la consecució d'un mercat de treball que contribuïsca al creixement integrador de la nostra economia, des de la perspectiva de la cohesió social i territorial. Per a això, preveu l'adopció de mesures destinades a aconseguir un mercat de treball inclusiu que no deixe darrere els ciutadans que presenten més dificultats d'inserció laboral.  
  
Atés que les circumstàncies actuals del mercat de treball i la naturalesa dels destinataris d'estes ajudes permeten apreciar la concurrència de les raons d'interés públic, econòmic i social a què fa referència l'article 22.2.c de la Llei 38/2003, de 17 de novembre, General de Subvencions, estes ajudes es concediran en règim de concessió directa.  
  
En virtut d'això, fent ús de les facultats conferides per la Llei 5/1983, de 30 de desembre, del Consell, i pel Decret 193/2013, de 20 de desembre, del Consell, pel qual s'aprova el Reglament Orgànic i Funcional de la Conselleria d'Economia, Indústria, Turisme i Ocupació,  
  
  
ORDENE  
  
Article 1. Objecte, àmbit i condicions  
1. Esta orde té com a objecte establir un programa d'ajudes destinades a afavorir la inserció laboral de les persones amb discapacitat en el mercat ordinari de treball, per mitjà del suport a la contractació indefinida, contractació temporal i adaptació del lloc de treball.  
2. Les contractacions hauran d'efectuar-se en 2015 i executar-se en centres de treball radicats a la Comunitat Valenciana. No obstant això, també resultaran subvencionables les contractacions indefinides inicials que hagueren tingut lloc en l'últim trimestre de 2014.  
3. Els treballadors hauran d'haver romàs desocupats i inscrits com a demandants d'ocupació en els centres Servef d'ocupació fins a la seua contractació.  
  
Article 2. Beneficiaris  
1. En qualitat d'ocupadores, podran ser beneficiàries:  
a) Amb caràcter general, les empreses, siga quina siga la seua forma jurídica; les persones físiques, i les entitats privades sense ànim de lucre, amb àmbit d'actuació a la Comunitat Valenciana.  
b) En el cas de les ajudes per contractació indefinida de persones amb discapacitat i adaptació del lloc de treball, qualsevol ocupador, incloses les cooperatives de treball associat que incorporen com a socis treballadors amb discapacitat.  
Els treballadors amb discapacitat contractats podran beneficiar-se de l'ajuda per adaptació de lloc, si no l'haguera sol·licitat el seu ocupador.  
  
2. No podran obtindre la condició de beneficiari les persones o entitats en què concórrega alguna de les prohibicions dels apartats 2 i 3 de l'article 13 de la Llei 38/2003, de 17 de novembre, General de Subvencions. Tampoc podran obtindre-la les agrupacions de persones físiques o jurídiques, públiques o privades, les societats civils, les comunitats de béns o qualsevol altre tipus d'unitat econòmica o patrimoni separat que, tot i mancar de personalitat jurídica, poguera realitzar les actuacions subvencionables.  
  
Article 3. Exclusions i incompatibilitats  
1. Queden exclosos de tots els programes els supòsits següents:  
a) Treballadors que en els vint-i-quatre mesos previs hagueren prestat servicis per mitjà de contracte indefinit en la mateixa empresa o grup d'empreses, o en empreses a què l'ocupadora haguera succeït en virtut de l'article 44 de l'Estatut dels Treballadors.  
b) Treballadors que hagueren finalitzat la seua relació laboral de caràcter indefinit de mutu acord en els tres mesos previs a la contractació.  
c) Contractacions fetes per empreses de treball temporal per a la posada a disposició del treballador en empreses usuàries en les quals prestaran els seus servicis.  
d) Contractacions fetes per empreses que, a causa de la comissió d'infraccions molt greus, hagueren sigut excloses com a beneficiàries de programes d'ocupació.  
e) Contractacions fetes per empreses sancionades en els dos anys anteriors a la presentació de la sol·licitud per la comissió d'infraccions greus o molt greus en matèria de prevenció de riscos laborals.  
  
f) Contractacions fetes per empreses que, en els dotze mesos anteriors a la sol·licitud de l'ajuda, hagueren fet extincions de contractes en virtut d'acomiadament col·lectiu, o per causes disciplinàries o objectives declarades improcedents per sentència judicial ferma o laude arbitral.  
g) Relacions laborals de caràcter especial de l'article 2.1 de l'Estatut dels Treballadors, excepte la de servici de la llar familiar.  
h) Contractacions en què l'ocupador o els càrrecs directius o membres dels òrgans d'administració de les empreses que tinguen la forma jurídica de societat o de les entitats privades sense ànim de lucre, mantinguen amb el treballador contractat una relació de cònjuge, ascendent, descendent o altres parents, per consanguinitat o afinitat, fins al segon grau, i les seues anàlogues en el cas de les parelles de fet.  
  
2. Les ajudes establides en esta orde són incompatibles amb qualsevol altra per a la mateixa acció subvencionable, excepte la bonificació de quotes a la Seguretat Social.  
3. Les ajudes regulades en esta convocatòria se sotmeten al règim de minimis establit en el Reglament (UE) 1407/2013, de 18 de desembre, de 2013, de la Comissió, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis, publicat en el DOUE L352, de data 24 de desembre de 2013. Per este motiu no podran concedir-se a empreses dels sectors següents:  
  
a) Pesca i aqüicultura, regulats pel Reglament (CE) 104/2000, del Consell.  
b) Producció primària dels productes agrícoles (que figuren en la llista de l'annex I del Tractat).  
c) Les ajudes concedides a les empreses que operen en el sector de la transformació i comercialització de productes agrícoles, en els casos següents:  
c.1) Quan l'import de l'ajuda es determine d'acord amb el preu o la quantitat de productes d'este tipus adquirits a productors primaris o comercialitzats per les empreses interessades.  
c.2) Quan l'ajuda estiga supeditada al fet que una part o la totalitat es repercutisca als productors primaris.  
d) Activitats relacionades amb l'exportació a tercers països o estats membres, és a dir, les ajudes directament vinculades a les quantitats exportades, a l'establiment i l'explotació d'una xarxa de distribució o a altres gastos corrents vinculats a l'activitat exportadora.  
  
e) Ajudes condicionades a la utilització de productes nacionals en compte d'importats.  
L'aplicació d'este règim suposa que l'import total de les ajudes de minimis concedides a una única empresa (s'entendrà per «única empresa» la definició establida en l'apartat 2 de l'article 2 del Reglament (UE) núm. 1407/2013, de la Comissió) no excedirà de 200.000 euros durant qualsevol període de tres exercicis fiscals. Quan una única empresa faça, per compte d'altri, operacions de transport de mercaderies per carretera, l'import total de les ajudes de minimis concedides no excedirà de 100.000 euros durant qualsevol període de tres exercicis fiscals.  
  
4. Les ajudes de minimis concedides d'acord amb el Reglament (UE) 1407/2013 podran acumular-se amb les ajudes de minimis concedides d'acord amb el Reglament (UE) 360/2012, de la Comissió, fins al límit màxim establit en este últim reglament. Podran acumular-se amb ajudes de minimis concedides d'acord amb altres reglaments de minimis fins al límit màxim pertinent que s'establix en l'article 3, apartat 2, del Reglament (UE) 1407/2013.  
5. Les ajudes de minimis no s'acumularan amb cap ajuda estatal en relació amb els mateixos gastos subvencionables o amb ajuda estatal per a la mateixa mesura de finançament de risc, si la dita acumulació excedira de la intensitat d'ajuda o de l'import d'ajudes superior corresponent fixat en les circumstàncies concretes de cada cas per un reglament d'exempció per categories o una decisió adoptats per la Comissió. Les ajudes de minimis que no es concedisquen per a costos subvencionables específics, ni puguen atribuir-se a costos subvencionables específics, podran acumular-se amb altres ajudes estatals concedides en virtut d'un reglament d'exempció per categories o d'una decisió adoptats per la Comissió.  
  
Article 4. Obligacions del beneficiari  
A més del que disposa l'article 14 de la Llei General de Subvencions, són obligacions dels ocupadors que resulten beneficiaris:  
  
a) Formalitzar els contractes de treball per escrit.  
b) En cas de contractació indefinida, mantindre l'ocupació creada durant almenys tres anys. En cas de contractació temporal de treballadors amb discapacitat, l'ocupació creada haurà de mantindre's durant sis mesos.  
Si el treballador causara baixa durant els dits períodes, haurà de ser substituït en el termini d'un mes per un altre treballador amb discapacitat, a fi de completar, en les mateixes condicions contractuals que tenia el treballador substituït, el període de manteniment que quedara pendent de complir. El termini establit per a la substitució no computarà als efectes de l'obligació de manteniment. En el cas que qualsevol circumstància relativa al treballador substitut haguera determinat una subvenció inferior a la concedida, serà procedent el reintegrament de la diferència entre l'import de la subvenció concedida i el que haguera correspost si el treballador substitut haguera sigut subvencionat inicialment, junt amb els interessos de demora. La substitució es comunicarà a la direcció territorial del Servef corresponent en un termini de 15 dies. Si la baixa es produïra amb anterioritat a la resolució de concessió, decaurà el dret a la sol·licitud presentada; no obstant això, esta previsió no s'aplicarà quan la baixa del treballador haguera tingut lloc una vegada transcorregut el termini establit en l'article 11.3.  
c) En el cas dels contractes fixos discontinus, el treballador haurà de completar en el termini de tres anys els períodes de treball que es van tindre en compte per a calcular la subvenció.  
d) Facilitar tota la informació relacionada amb la subvenció concedida que li requerisca el Servef.  
e) Comunicar al Servef la sol·licitud o obtenció d'altres subvencions o ajudes per a la mateixa finalitat, així com qualsevol incidència o variació que es produïsca en relació amb la subvenció concedida.  
f) Disposar dels llibres comptables, els registres diligenciats i la resta de documents degudament auditats en els termes exigits per la legislació mercantil i sectorial corresponent. I també conservar els documents (inclosos els electrònics) que justifiquen l'aplicació dels fons rebuts, mentres pogueren ser objecte de control, que hauran de ser originals o còpies certificades d'acord amb estos.  
  
Article 5. Sol·licitud i documentació general  
1. Dirigides al Servef, les sol·licituds es presentaran en un imprés normalitzat en les direccions territorials del Servef, sense perjuí que es presenten d'acord amb el que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Així mateix, podrà fer-se la presentació telemàtica de les sol·licituds a través de la web del Servef (www.servef.es), en l'enllaç «sol·licitud telemàtica» que hi ha associat a cada ajuda publicada; per a això, el sol·licitant haurà de disposar de firma electrònica avançada, bé amb el certificat reconegut d'entitat (persones jurídiques), o bé amb el certificat reconegut per a ciutadans (persona física), ambdós admesos per la seu electrònica de la Generalitat (https://sede.gva.es).  
2. A la sol·licitud s'haurà d'adjuntar la documentació següent:  
a) Documentació identificativa del sol·licitant i, si és el cas, identificació i acreditació del representant legal.  
b) Declaració responsable de no estar sotmés a les prohibicions per a obtindre la condició de beneficiari i per a ser receptor del pagament a què fan referència els apartats 2 i 3 de l'article 13 i l'apartat 5 de l'article 34 de la Llei 38/2003.  
c) Dos exemplars de les dades de domiciliació bancària, segons model normalitzat.  
d) Contracte de treball que dóna lloc a l'ajuda i la seua comunicació al centre Servef d'ocupació. En cas de transformació en indefinit, s'aportarà, així mateix, el contracte o contractes temporals de què deriva.  
En les clàusules dels contractes hauran de constar expressament, si és el cas, les condicions següents: condició de persona amb discapacitat del treballador, duració de la relació laboral, i causa que ho motiva.  
  
e) Alta en la Seguretat Social del treballador. En cas de transformació de contractes, variació de dades del treballador contractat.  
f) Declaració responsable que la contractació no incorre en causa d'exclusió.  
g) Declaració responsable del compliment de la normativa sobre integració laboral de persones amb discapacitat o, si és el cas, l'exempció de la dita obligació.  
h) Declaració responsable de les ajudes de minimis concedides al beneficiari durant els dos exercicis fiscals anteriors i durant l'exercici fiscal actual, segons model normalitzat.  
i) Declaració responsable sobre altres ajudes rebudes per als mateixos costos subvencionables o el mateix fet subvencionable o de no haver-ne obtinguda cap, a fi de comprovar que no se superen els límits de l'apartat 2, de l'article 5, del Reglament (UE) 1407/2013, de la Comissió.  
j) Certificat on consten el tipus i grau de discapacitat o acreditació d'esta de conformitat amb la disposició addicional tercera. Així mateix, s'aportarà en model normalitzat la descripció i les característiques tècniques del lloc de treball, especificant-hi la capacitat requerida al treballador que l'ocupe.  
k) En el cas de les ajudes per a adaptació de llocs de treball, justificació de la necessitat de la mesura, amb indicació del cost i l'informe favorable de la Inspecció de Treball. De conformitat amb l'article 31 de la Llei General de Subvencions, quan l'import del gasto subvencionable supere les quanties establides en la normativa reguladora de contractes del sector públic per als contractes menors d'obres o de subministraments, el beneficiari haurà de sol·licitar com a mínim tres ofertes de diferents proveïdors, amb caràcter previ a la contracció del gasto, llevat que per les especials característiques dels gastos subvencionables no hi haja al mercat suficient nombre d'entitats que el subministren o presten, les quals hauran d'aportar-se junt amb la sol·licitud de subvenció. L'elecció entre les ofertes presentades, que haurà de presentar-se junt amb la sol·licitud, es farà d'acord amb criteris d'eficiència i economia, i s'haurà de justificar expressament en una memòria l'elecció quan no recaiga en la proposta econòmica més avantatjosa. Així mateix, el sol·licitant aportarà un programa d'actuació que garantisca l'execució de la inversió en l'exercici per al qual es concedix la subvenció.  
  
3. La presentació de la sol·licitud comportarà l'autorització del sol·licitant perquè el Servef obtinga directament l'acreditació de les dades d'identitat del sol·licitant, en cas de persona física, i del representant legal, així com del compliment de les obligacions tributàries i amb la Seguretat Social previstes en els articles 18 i 19 del Reglament de la Llei General de Subvencions, aprovat pel Reial Decret 887/2006, de 21 de juliol, i en este cas el sol·licitant no haurà d'aportar els corresponents certificats ni la documentació identificativa.  
No obstant això, el sol·licitant podrà denegar o revocar este consentiment efectuant una comunicació escrita al Servef en este sentit. En este supòsit, haurà de presentar la documentació identificativa del sol·licitant i, si és el cas, del representant legal, així com els certificats originals positius de l'Agència Estatal de l'Administració Tributària, de la Conselleria d'Hisenda i Administració Pública i de la Tresoreria General de la Seguretat Social, indicatius d'estar al corrent en el compliment de les obligacions fiscals i amb la Seguretat Social.  
  
Article 6. Termini de presentació de sol·licituds  
Les sol·licituds hauran de presentar-se en el termini de dos mesos des de la contractació objecte de l'ajuda, sense que en cap cas puguen presentar-se després del 30 de setembre de 2015. Per a les contractacions efectuades abans de la publicació de l'orde, el termini de dos mesos s'iniciarà l'endemà de la dita publicació.  
  
Article 7. Ajudes per contractació indefinida  
1. La quantia de les ajudes per contractació indefinida a jornada completa ascendirà a 3.907 euros.  
2. Els contractes a temps parcial, així com la modalitat de fix discontinu seran subvencionables, amb reducció proporcional de la quantia de l'ajuda prevista en l'apartat anterior.  
3. La transformació en indefinits de contractes temporals, així com la transformació en indefinits de contractes d'aprenentatge, en pràctiques i per a la formació de treballadors amb discapacitat resultaran subvencionables en els termes dels apartats anteriors. No obstant això, en cas de conversió en indefinit d'un contracte temporal subvencionat, l'ajuda es reduirà en l'import concedit per la contractació temporal.  
  
4. L'import de les ajudes per contractació indefinida no podrà superar el 60 % del cost salarial anual corresponent al contracte que hi dóna dret.  
  
Article 8. Ajudes per contractació temporal  
1. La quantia de les ajudes per contractació temporal a jornada completa, de com a mínim sis mesos de duració, serà:  
a) En el cas de treballadors amb una discapacitat física o sensorial de com a mínim un 33 % i inferior al 65 %, l'ajuda ascendirà a 2.000 euros.  
b) En el cas de treballadors amb una discapacitat psíquica igual o superior al 33 %, o física i sensorial igual o superior al 65 %, l'ajuda ascendirà a 2.500 euros.  
2. Els contractes a temps parcial seran subvencionables si tenen una duració de com a mínim vint hores setmanals, amb reducció proporcional de la quantia de l'ajuda.  
  
Article 9. Ajudes per a l'adaptació del lloc de treball  
1. L'adaptació del lloc de treball o l'adquisició d'equips suplementaris de protecció personal que previnguen accidents laborals del treballador amb discapacitat contractat, així com l'eliminació de barreres o obstacles que impedisquen o dificulten el seu treball, podran subvencionar-se amb una ajuda de fins a 902 euros per treballador, sempre que el contracte siga indefinit.  
2. Els béns subvencionats hauran de destinar-se al fi per al qual es va concedir l'ajuda durant un període de com a mínim tres anys.  
  
Article 10. Procediment de concessió  
1. Les ajudes s'atorgaran per mitjà de concessió directa fins a esgotar el crèdit disponible, i s'establirà per a la seua ordenació com a data de criteri aquella en què, amb independència de la data de la sol·licitud, s'haja presentat la totalitat de la documentació original exigible en qualsevol dels registres a què fa referència l'article 38.4 de la Llei 30/1992, i es complisquen els requisits per a ser beneficiari de l'ajuda.  
2. En el cas que distints expedients tinguen la mateixa data de criteri, se'ls prioritzarà d'acord amb la data de sol·licitud més antiga; si l'empat persistix, se'ls prioritzarà d'acord amb el número d'expedient més baix.  
  
Article 11. Tramitació i resolució  
1. La instrucció del procediment correspondrà a les direccions territorials del Servef, que podran demanar al sol·licitant l'aportació addicional de tota la documentació que es necessite per a resoldre la sol·licitud.  
2. La competència per a resoldre correspon als directors territorials del Servef, per delegació del director general del Servef.  
3. El termini per a resoldre i notificar la resolució serà de sis mesos, a comptar des de l'endemà de l'entrada de la sol·licitud en qualsevol dels registres del Servef, si s'hagueren fet les actuacions o dictat els actes administratius a què fa referència la disposició addicional quinta. En cas contrari, el termini es comptarà a partir de l'endemà que s'hagueren fet les actuacions o dictat els actes administratius a què fa referència la disposició addicional quinta. Transcorregut el termini establit sense que s'haja dictat i notificat una resolució expressa, s'entendrà desestimada la pretensió per silenci administratiu.  
  
4. La resolució contindrà informació de l'import previst de l'ajuda en equivalent de subvenció bruta, així com del seu caràcter de minimis, fent referència expressa al títol i a la publicació del reglament en el DOUE.  
  
Article 12. Resolució d'incidències  
Correspondrà a les directors territorials del Servef, per delegació del director general del Servef, resoldre les incidències que es produïsquen després de la concessió, com ara substitució dels treballadors la contractació dels quals va ser subvencionada inicialment, modificacions justificades o qualsevol variació en les condicions particulars.  
  
Article 13. Liquidació i pagament  
La liquidació de les ajudes s'efectuarà una vegada justificades les condicions establides, i es lliurarà d'una sola vegada l'import de l'ajuda concedida. El pagament de les ajudes per adaptació de llocs de treball requerirà l'aportació abans del 31 d'octubre de 2015 dels justificants que acrediten l'efectivitat del gasto i pagament realitzat.  
  
Article 14. Modificació i reintegrament  
1. Qualsevol alteració de les condicions tingudes en compte per a la concessió de la subvenció i, en tot cas, l'obtenció concurrent d'altres subvencions o ajudes podran ser causa de modificació de la resolució de concessió.  
2. Donaran lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del reintegrament, els casos previstos en l'article 37 de la Llei General de Subvencions, de conformitat amb els articles 91, 92 i 93 del seu reglament.  
3. S'aplicarà el criteri de proporcionalitat amb reintegrament parcial de l'ajuda concedida si l'extinció de la relació s'haguera produït per causes objectives o per acomiadament disciplinari declarats o reconeguts procedents, per la dimissió, per mort o per incapacitat permanent total, absoluta o gran invalidesa del treballador.  
4. El que disposen els apartats 1 i 2 serà aplicable sense perjuí de la possible qualificació dels fets com a infracció administrativa i incoació del procediment sancionador, d'acord amb els articles 52 i següents de la Llei General de Subvencions i el títol IV del seu reglament.  
  
  
Article 15. Control  
1. Correspondrà al director general del Servef, a través de les direccions territorials del Servef, exercir les funcions de control, avaluació i seguiment de les subvencions concedides.  
2. El beneficiari està obligat a sotmetre's i col·laborar amb el control financer que faça la Intervenció General, d'acord amb els articles 44 i següents de la Llei General de Subvencions.  
  
DISPOSICIONS ADDICIONALS  
  
Primera. Finançament  
1. Estes ajudes es finançaran a càrrec del programa pressupostari 322.51, Foment d'Ocupació, per un import global màxim d'1.310.000 euros, segons el detall de línies i els imports que s'especifiquen a continuació:  
A) Les ajudes per contractació indefinida i temporal de persones amb discapacitat, establides en els articles 7 i 8 d'esta orde, es finançaran a càrrec del capítol 4, codi línia T2240000, per un import màxim d'1.300.000 euros, fons procedents del Servici Públic d'Ocupació Estatal (SEPE). Estos fons es distribuïxen territorialment de la manera següent:  
- Per a la Direcció Territorial d'Alacant: 507.000 euros.  
- Per a la Direcció Territorial de Castelló: 143.000 euros.  
- Per a la Direcció Territorial de València: 650.000 euros.  
B) Les ajudes per a l'adaptació de llocs, establides en l'article 9 d'esta orde, es finançaran a càrrec del capítol 7, codi línia T2243000, per import màxim de 10.000 euros, fons procedents del SEPE.  
  
No obstant això, la convocatòria queda condicionada a l'existència en el pressupost de l'any 2015 de crèdit adequat i suficient per a això.  
2. Si en l'exercici 2015 hi ha crèdit disponible que permeta incrementar el finançament de l'orde, el secretari autonòmic d'Economia i Ocupació, director general del Servef, podrà ampliar la dotació inicial mitjançant una resolució que haurà de publicar-se en el Diari Oficial de la Comunitat Valenciana, sense que siga necessari obrir un nou termini de presentació de sol·licituds, llevat que això servira per a l'adequada gestió de cada programa, i proporcionar major efectivitat a les polítiques actives d'ocupació a la Comunitat Valenciana.  
  
Segona. Compatibilitat amb el mercat comú  
Estes ajudes són compatibles amb el mercat comú, ja que no resulta aplicable l'article 107.1 del Tractat de Funcionament de la Unió Europea, per acollir-se al règim de minimis, establit en el Reglament (UE) 1407/2013, de 18 de desembre, de 2013, de la Comissió, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DOUE L352 de 24.12.2013).  
  
Als efectes del dit reglament i d'acord amb el seu article 2.2, s'entendrà per «única empresa» totes les societats que tinguen almenys un dels següents vincles entre si:  
a) Una empresa té la majoria dels drets de vot dels accionistes o socis d'una altra empresa.  
b) Una empresa té dret a nomenar o revocar la majoria dels membres de l'òrgan d'administració, direcció o control d'una altra societat.  
  
c) Una empresa té dret a exercir una influència dominant sobre una altra, en virtut d'un contracte efectuat amb esta o una clàusula estatutària de la segona empresa  
d) Una empresa, accionista o associada a una altra, controla sola, en virtut d'un acord efectuat amb altres accionistes o socis de la segona, la majoria dels drets de vot dels seus accionistes.  
Les empreses que mantinguen qualsevol de les relacions previstes en les lletres a a d, a través d'una altra empresa o d'unes altres empreses, també es consideraran una única empresa.  
  
Tercera. Treballadors amb discapacitat  
1. Als efectes d'esta orde tindran la consideració de treballadors amb discapacitat els que compten amb un grau de discapacitat reconegut igual o superior al 33 %, així com els pensionistes de la Seguretat Social que tinguen reconeguda una pensió d'incapacitat permanent total, absoluta o gran invalidesa, i els pensionistes de classes passives que tinguen reconeguda una pensió de jubilació o de retir per incapacitat permanent per al servici, o inutilitat.  
2. S'entendrà acreditada una discapacitat psíquica o malaltia mental igual o superior al 33 % en els casos d'incapacitat permanent total en què concórrega una discapacitat de caràcter psíquic o malaltia mental, i en els casos de pluridiscapacitat psíquica i física o sensorial igual o superior al 33 %.  
3. A fi que, si és el cas, s'adopten les mesures pertinents, les direccions territorials del Servef sol·licitaran, durant el període de manteniment del contracte, un informe als equips multiprofessionals dels centres de Valoració i Orientació de Discapacitats de la Conselleria de Benestar Social, sobre l'adequació del lloc de treball a la discapacitat del treballador.  
  
Quarta. Normativa aplicable  
1. Les ajudes a la contractació indefinida de persones amb discapacitat per empreses del mercat ordinari de treball i les ajudes a l'adaptació de llocs de treball arrepleguen les bases establides per l'Estat en les normes següents: Reial Decret Legislatiu 1/2013, de 29 de novembre, pel qual s'aprova el text refós de la Llei General de Drets de les Persones amb Discapacitat i la seua Inclusió Social; Reial Decret 1451/1983, d'11 de maig, pel qual es regula l'ocupació selectiva i les mesures de foment de l'ocupació dels treballadors amb minusvalidesa, i legislació modificativa, en concret el Reial Decret 4/1999, de 8 de gener, i el Reial Decret 170/2004, de 30 de gener, i, en especial, l'Orde de 13 d'abril de 1994, del Ministeri de Treball i Seguretat Social, per la qual es regula la concessió d'ajudes i subvencions sobre el foment de l'ocupació de treballadors amb minusvalidesa que establix el capítol II del Reial Decret 1451/1983, d'11 de maig, o altres disposicions que la modifiquen o la desenrotllen.  
2. A causa del seu finançament estatal, estes ajudes s'ajustaran a la Llei 38/2003, General de Subvencions, i al Reial Decret 887/2006, pel qual s'aprova el seu reglament.  
  
Quinta. Concessió de subvencions  
Atés que es preveu que estes ajudes estiguen finançades amb fons la distribució dels quals es fa a través d'una conferència sectorial, la concessió estarà condicionada al fet que l'òrgan competent de l'Administració de l'Estat haja realitzat les actuacions o dictat els actes administratius que permeten assegurar l'efectivitat de la transferència de fons afectats.  
  
DISPOSICIONS FINALS  
  
Primera. Facultats d'execució  
Es faculta el director general del Servef per a dictar les instruccions i adoptar les mesures que requerisca l'aplicació i execució d'esta orde. Així mateix, se li delega la facultat per a ampliar els terminis i els termes (a què fa referència l'article 47 de la Llei 30/1992) previstos en esta, quan concórreguen circumstàncies que ho aconsellen.  
  
Segona. Entrada en vigor  
Esta orde entrarà en vigor l'endemà de ser publicada en el Diari Oficial de la Comunitat Valenciana.  
Contra este acte, que esgota la via administrativa, podrà interposar-se un recurs contenciós administratiu en el termini de dos mesos a comptar des de l'endemà de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que establixen els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa, o, potestativament, un recurs de reposició davant d'este mateix òrgan en el termini d'un mes, computat en els mateixos termes, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú. Tot això sense perjuí que els interessats exerciten, si és el cas, qualsevol altre que consideren procedent.  
  
València, 30 de desembre de 2014  
  
El conseller d'Economia, Indústria, Turisme i Ocupació  
MÁXIMO BUCH TORRALVA